ธอส. ฉลองครบรอบ 68 ปี จัดโปรโมชั่นพิเศษ "สลากออมทรัพย์ ธอส. ชุดเกล็ดดาว" ลุ้นรับ 1 ล้านบาท 24 งวด
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการตอบแทนลูกค้าประชาชนในโอกาสครบรอบ 68 ปี ธอส. ในวันที่ 24 กันยายนนี้ จึงจัดโปรโมชั่นพิเศษเพื่อสนับสนุนการออมด้วย "สลากออมทรัพย์ ธอส. ชุดเกล็ดดาว" หน่วยละ 5,000 บาท ฝากครบ 2 ปี รับผลตอบแทนหน้าสลากเพิ่มร้อยละ 0.50 ต่อปี จากปกติร้อยละ 0.40 ต่อปี สำหรับผู้ที่ซื้อสลากตั้งแต่วันที่ 20 กันยายน – 15 ตุลาคม 2564 สำหรับผู้ซื้อสลากตั้งแต่ 1,000 หน่วยขึ้นไปต่อรายการ (5 ล้านบาทขึ้นไป) จะได้รับกล้องวงจรปิดเพื่อช่วยดูแลบ้าน จำนวน 1 ราย ต่อ 1 ชิ้น หรือจนกว่าของจะหมดด้วย นอกจากนี้ ผู้ซื้อสลากออมทรัพย์ ธอส. ชุดเกล็ดดาว ยังมีโอกาสถูกรางวัลที่ 1 มูลค่า 1 ล้านบาท/หมวด ในวันที่ 16 ของทุกเดือนรวม 24 ครั้ง หรือลุ้นรางวัลอื่นๆ อีกมากมาย อาทิ รางวัลที่ 2, 3 และ 4 รวมถึงรางวัลเลขท้าย 3 ตัว รางวัลเลขสลับเลขท้าย 3 ตัว รางวัลเลขท้าย 2 ตัว และรางวัลเลขสลับเลขท้าย 2 ตัว ดอกเบี้ยและเงินรางวัลยังได้รับการยกเว้นภาษีเงินได้บุคคลธรรมดาอีกด้วย ล่าสุด ณ วันที่ 16 กันยายน 2564 สลากออมทรัพย์ ธอส. ชุดเกล็ดดาว สามารถจำหน่ายได้แล้วกว่า 7,860,000 หน่วย หรือคิดเป็นมูลค่าถึง 39,300 ล้านบาทกรรมการผู้จัดการ ธนาคารอาคารสงเคราะห์ กล่าวด้วยว่า ส่วนสำคัญที่ทำให้ ธอส. จัดทำผลิตภัณฑ์สินเชื่อที่รองรับความต้องการของประชาชนที่ต้องการมีบ้านได้อย่างต่อเนื่อง ณ วันที่ 15 กันยายน 2564 จำนวน 153,575 ล้านบาท คิดเป็นกว่าร้อยละ 72 ของเป้าสินเชื่อปล่อยใหม่ในปี 2564 จำนวน 215,000 ล้านบาท เป็นผลมาจากการนำเงินที่ได้จากการจำหน่ายสลากออมทรัพย์ ธอส. ทั้ง 4 ชุด รวมมูลค่าสูงกว่า 109,300 ล้านบาท มาจัดทำเป็นผลิตภัณฑ์สินเชื่อบ้านอัตราดอกเบี้ยต่ำ ซึ่งถือว่าผู้ที่ออมเงินกับสลากออมทรัพย์ ธอส. ยังได้มีส่วนร่วมในการช่วยทำให้คนไทยได้มีบ้านตามพันธกิจของ ธอส. ได้อีกด้วย สำหรับผู้สนใจสามารถซื้อสลากออมทรัพย์ ธอส.ได้ที่ Mobile Application GHB ALL หรือที่สาขาธนาคารทุกแห่งทั่วประเทศ